钦定古今图书集成/明伦汇编/闺媛典/第003卷 > 明仁孝文皇后内训 > 《谨行章第四》
## 钦定古今图书集成/明伦汇编/闺媛典/第003卷 > 明仁孝文皇后内训 > 《谨行章第四》

“甚哉！妇人之行，不可以不谨也。自是者其行专，自矜
者其行危，自欺者其行骄以污。行专则纲常废，行危
则疾戾兴，行骄以污则人道绝。有一于此，鲜克终也。
夫干霄之木，本之深也；凌云之台，基之厚也；妇有令
誉，行之纯也。本深在乎栽培，基厚在乎积累，行纯在
乎自力。不为纯行，则戚疏离焉，长幼紊焉，贵贱淆焉。”
是故欲成其大，当谨其微，纵于毫末，本大不伐。昧于
冥冥，神鉴孔明。百行一亏，终累全德，体柔顺，率贞洁，
服三从之训，谨内外之别，勉之敬之，始终惟一。由是
可以修家政，可以和上下，可以睦亲戚，而动无不协
矣。《易》曰：“恒其德贞，妇人吉。”此之谓也。